คลังคาดแก้หนี้กลุ่มนอกระบบพุ่งล้านรายปี60
สศค.ฟันธงแก้หนี้นอกระบบปีนี้ทะลุล้านราย หลังธุรกิจนาโนไฟแนนซ์ปีนี้ส่อแววรุ่ง มีขาใหญ่ลงสนามแข่งให้กู้
15 ก.พ. 2560

สศค.ฟันธงแก้หนี้นอกระบบปีนี้ทะลุล้านราย หลังธุรกิจนาโนไฟแนนซ์ปีนี้ส่อแววรุ่ง มีขาใหญ่ลงสนามแข่งให้กู้
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ในปี 2560 น่าจะเป็นปีที่ธุรกิจนาโนไฟแนนซ์ มีการปล่อยกู้เพื่อแก้หนี้นอกระบบได้คึกคักมากขึ้น หลังจากที่ผ่านมาผู้ประกอบการทั้งรายเล็กและรายใหญ่อยู่ระหว่างการเตรียมวางระบบให้มีความพร้อม ทั้งการเก็บข้อมูลลูกหนี้ และเตรียมทำระบบคัดกรองลูกหนี้เพื่อป้องกันความเสี่ยง
ทั้งนี้ หากเทียบผู้มาลงทะเบียนเพื่อขอรับสวัสดิการแห่งรัฐ หรือการลงทะเบียนผู้มีรายได้น้อยจำนวนกว่า 8.3 ล้านคน ในจำนวนนี้แจ้งว่ามีปัญหาเรื่องหนี้นอกระบบอยู่กว่า 1.3 ล้านราย กับยอดปล่อยกู้ของนาโนไฟแนนซ์ล่าสุดที่ช่วยคนได้แล้วกว่า 1 แสนราย เท่ากับขณะนี้สามารถแก้หนี้นอกระบบได้แล้วราว 10% ดังนั้นช่วงเวลาที่เหลือก่อนสิ้นปีนี้ เชื่อว่าการแก้ปัญหาหนี้นอกระบบผ่านโครงการนาโนไฟแนนซ์ และพิโกไฟแนนซ์ รวมถึงการปล่อยกู้ผ่านสถาบันการเงินเฉพาะกิจของรัฐ 2 แห่ง ได้แก่ ธนาคารออมสิน และธนาคารเพื่อการเกษตรและสหกรณ์การเกษตร หรือ ธ.ก.ส. ที่จะเปิดตัวอย่างเป็นทางการในช่วงปลายเดือน ก.พ.นี้ จะทำให้การดำเนินงานเป็นไปตามเป้าหมายที่กระทรวงการคลังตั้งไว้ คือ แก้หนี้นอกระบบได้มากกว่า 1 ล้านราย หรืออาจจะแก้ได้ทั้งหมดภายในปีนี้ได้อย่างแน่นอน     สำหรับแนวโน้มการทำธุรกิจนาโนไฟแนนซ์ในปีนี้คาดว่าจะขยายตัวได้ดี เนื่องจากมีผู้ประกอบการนาโนรายใหญ่ อย่างกลุ่มเจริญโภคภัณฑ์ หรือซีพี ที่เตรียมจะเปิดตัวธุรกิจนาโนไฟแนนซ์ และมีบริษัทที่ได้รับใบอนุญาตและมีความพร้อมในการปล่อยกู้แล้ว เช่น บริษัท ไอร่า แอนด์ ไอฟุล ซึ่งที่ผ่านมาได้นำร่องธุรกิจนาโนไฟแนนซ์ในการเข้าเป็นสมาชิกบริษัท ข้อมูลเครดิตแห่งชาติ (เครดิตบูโร) เพื่อยกระดับเรื่องการตรวจสอบความเสี่ยงของลูกค้า ประกอบกับมีความร่วมมือกับ  AIFUL CORPORATION บริษัทยักษ์ใหญ่ที่ให้บริการด้านสินเชื่อส่วนบุคคลชั้นนำของญี่ปุ่น ทั้งหมดนี้จะช่วยเสริมศักยภาพการปล่อยสินเชื่อได้มีประสิทธิภาพมากขึ้น
นอกจากนี้ ยังมีบริษัท เมืองไทย ลิสซิ่ง ที่มีฐานลูกค้าเดิมอยู่มาก และปล่อยกู้ได้อย่างมีประสิทธิภาพ สะท้อนจากหนี้เอ็นพีแอลต่ำ เมื่อเทียบกับยอดปล่อยสินเชื่อที่อยู่ระดับต้นๆ ของธุรกิจนาโนไฟแนนซ์ด้วยกัน